
REFERAT

pentru completarea Anexei la Hotărârea Consiliului Local al Municipiului Timişoara nr. 371/30.10.2007 privind constatarea şi sancţionarea contravenţiilor pe teritoriul Municipiului Timişoara, modificată si completată prin Hotărârea Consiliului Local al Municipiului Timişoara nr. 206/26.05.2009



Având în vedere  faptul că,  zona centrală a oraşului,  respectiv Piaţa Victoriei şi strada Alba Iulia reprezintă zonă de interes turistic, organizându-se adeseori manifestări/evenimente cultural-artistice,  se impune  restricţionarea circulaţiei  în sensul interzicerii  mersului pe bicicletă în perioada 01.05 - 31.10 a fiecărui an, în intervalul orar 18:00 – 22:00.
[bookmark: _GoBack]Circulaţia pe biciclete în această zona împiedică desfăşurarea normală a traficului pietonal,  zona fiind în general aglomerată, întrucât reprezintă şi un loc de tranzit pietonal din zona centrală spre celelalte zone ale oraşului. 
Deşi, în oraş sunt amenajate piste speciale pentru biciclete  ce ocolesc  Piaţa Victoriei, şi strada Alba Iulia, bicicliţtii  folosesc această zonă atât pentru tranzit  cât şi pentru agrement, mai ales în intervalul orar 18:00 - 22:00 când zona este foarte aglomerată, obstrucţionând astfel circulaţia pietonală şi desfăşurarea în bune condiţii a manifestărilor/evenimentelor cultural-artistice, care de obicei se organizează în perioada 01.05 - 31.10 a fiecărui an.
 În perioada de interdicţie  bicicliştii vor  putea folosi rutele alternative asigurate de municipalitate în zonă sau vor  putea traversa  Piaţa Victoriei şi strada Alba Iulia pe lângă bicicletă. 
Luând în considerare aceste aspecte, şi ţinând seama de prevederile art. 2 alin. 2 din O.G. nr. 2/2001 privind regimul juridic al contravenţiilor, potrivit cărora „ prin hotărâri ale autorităţilor administraţiei publice locale sau judeţene se stabilesc şi se sancţionează contravenţii în toate domeniile de activitate pentru care acestora le sunt stabilite atribuţii prin lege, în măsura în care în domeniile respective nu sunt stabilite contravenţii prin legi, ordonanţe sau hotărâri ale Guvernului”, propunem completarea Anexei la Hotărârea Consiliului Local al Municipiului Timişoara nr. 371/30.10.2007 privind constatarea şi sancţionarea contravenţiilor pe teritoriul Municipiului Timişoara, prin introducerea  după art. 28 din Anexa la HCLTM nr. 371/2007 a unui nou articol 28 indice 1 prin care să se reglementeze interdicţia de a circula pe biciclete  în Piaţa Victoriei şi strada Alba Iulia din Municipiul Timişoara în perioada 01.05 – 31.10 a fiecărui an, în intervalul orar 18:00 - 22:00,  fără avizul Comisiei de Circulaţie din cadrul Primăriei Municipiului  Timişoara.  

